Teade teatavate terasetoodete impordi suhtes kohaldatavate kaitsemeetmete läbivaatamise algatamise kohta

(2020/C 51/11)

31. jaanuaril 2019 kehtestas Euroopa Komisjon (edaspidi „komisjon“) teatavatele terasetoodetele lõplikud kaitsemeetmed („lõplike kaitsemeetmete määrus“) (1).

Lõplike kaitsemeetmete määruse põhjenduses 161 on sätestatud, et liidu huvidest lähtudes võib komisjonil tekkida vajadus kaitsemeetmete teatavad elemendid läbi vaadata, võtmaks arvesse hiljutisi arenguid või muutunud asjaolusid. Selline läbivaatamine tuleks läbi viia korrapäraselt, ning vähemalt iga meetmete kohaldamise aasta lõpus.

Komisjon algatas nende asjaolude alusel 17. mail 2019 kaitsemeetmeid käsitleva esimese läbivaatamise (2). Läbivaatamine viidi lõpule 26. septembril 2019 (3).

Võtmaks arvesse võimalikke arenguid ja muutunud asjaolusid enne meetmete kehtestamise teise aasta lõppu, otsustas komisjon algatada kaitsemeetmete teise läbivaatamise.

1 Vaatlusalune toode

Vaatlusalune toode hõlmab teatavaid terasetooteid, mis on loetletud käesoleva teate lisas.

2 Läbivaatamise ulatus

Komisjon kavatseb käesoleva läbivaatamise läbiviimisel lähtuda eelmise läbivaatamise raames kasutatud struktuurist:

A. Tariifikvoodi maht ja eraldamine mitme konkreetse tootekategooria puhul Komisjon uurib tariifikvoodi kasutamist alates viimaste muudatuste jõustumisest, mis tulenevad esimesest läbivaatamisest ja huvitatud isikute sellekohastest märkustest. Selle põhjal otsustab komisjon, kas muutunud asjaoludest tulenev kohandamine on põhjendatud.

B. Traditsiooniliste kaubavoogude väljatõrjumine Komisjon tegi viimase läbivaatamise raames traditsiooniliste kaubavoogude säilitamiseks kohandusi. Komisjon kavatseb uurida, kas need kohandused toimivad asjakohaselt või tuleb neid täiendavalt täpsustada.

C. Võimalik negatiivne mõju eeliskaubanduspartneritega taotletavate integratsioonieesmärkide saavutamisele Komisjon uurib, kas kehtivate terase kaitsemeetmete toimimine on oluliselt ohustanud teatavate eeliskaubanduspartnerite stabiilsust või majandusarengut määral, mis avaldab negatiivset mõju nende ELiga sõlmitud lepingute kohastele integratsioonieesmärkidele.

D. Selliste WTO liikmeks olevate arenguriikide loetelu ajakohastamine, mis on nende kõige hiljutisema imporditaseme alusel meetmete kohaldamisalast välja jäetud Määruse (EL) 2015/478 (4) alusel ei tohiks kaitsemeetmeid kohaldada WTO liikmeks olevast arenguriigist tuleneva impordi suhtes, juhul kui selle riigi osa meetmete kohaldamisalasse kuuluva toote koguimpordis ei ületa 3 %, tingimusel, et selliste arenguriikide arvele ei jää tervikuna käsitledes rohkem kui 9 % vaatlusaluse toote koguimpordist liitu. Kooskõlas lõpliku kaitsemeetmete määruse põhjendusega 192 peaks komisjon hindama, kas WTO liikmest arenguriigi import ületab 3 % piirmäära ja kas see tuleks seetõttu lisada kaitsemeetmete kohaldamisalasse. Komisjon kavatseb sellise hindamise läbi viia ja vajaduse korral ajakohastada nende arenguriikide loetelu, mis on WTO liikmed ja mis tuleks meetmete kohaldamisalasse lisada või sealt välja jätta.

E. Muud asjaolude muutused, mis võivad nõuda eraldatud tariifikvoodi mahu kohandamist Huvitatud isikuid kutsutakse üles tõstatama ka muid, punktides A-D käsitlemata teemasid määral, mil need puudutavad asjaolude püsivaid muutusi võrreldes olukorraga, mis valitses esialgse uurimise ajal –, mille mõju võib olla vaja läbi vaadata ning mis võivad muu hulgas põhjendada eraldatud tariifikvoodi mahu kohandamist konkreetsetes tootekategooriates. Huvitatud isikutel, kes soovivad tõstatada lisateemasid, palutakse esitada oma väidete toetuseks piisavad tõendid ning konkreetsed ettepanekud, kuidas teatavat tootekategooriat mõjutava arenguga toime tulla.

3 Menetlus

Eespool toodut silmas pidades algatab komisjon kehtivate terase kaitsemeetmete läbivaatamise, mis piirdub eespool märgitud teemadega.

3.1 Kirjalikud esildised

Selleks et saada kogu asjakohane teave, mida peetakse uurimise jaoks vajalikuks, kutsutakse huvitatud isikuid üles tegema teatavaks oma seisukohad, esitama teavet ja edastama komisjonile kinnitavad tõendid. Teave ja kinnitavad tõendid peavad jõudma komisjoni 15 päeva jooksul pärast käesoleva teate avaldamist Euroopa Liidu Teatajas. Huvitatud isikud, kes teevad esildise, peavad oma esildise selgelt struktureerima ning kirjavahetuses märkima i) millis(t)e ülalnimetatud läbivaatamise teema(de) ja ii) millis(t)e tootekategooria(te)ga on nende esildis seotud.

3.2 Võimalus esitada märkusi teiste isikute esildiste kohta

Huvitatud isikutele kaitseõiguse tagamiseks tuleks neile anda võimalus esitada märkusi teiste huvitatud isikute esitatud teabe kohta. Huvitatud isikud võivad käsitleda üksnes neid küsimusi, mis sisalduvad teiste huvitatud isikute esildistes, mitte aga tõstatada uusi probleeme.

Märkused peavad jõudma komisjoni seitsme päeva jooksul alates sellest, kui punktis 3.1 märgitud esildised tehakse huvitatud isikutele tutvumiseks kättesaadavaks. Komisjon võib anda vastuväidete struktuuri kohta konkreetseid juhtnööre ka menetluse hilisemas etapis. Sellisel juhul teavitab komisjon huvitatud isikuid veebisaidil TRON toimikule lisatud teate kaudu.

Huvitatud isikutele tutvumiseks ettenähtud toimik on saadaval veebisaidil TRON.tdi järgmisel aadressil: https://tron.trade.ec.europa.eu/tron/TDI. Juurdepääsu saamiseks järgige sellel lehel esitatud juhiseid.

Need tähtajad ei piira komisjoni õigust küsida huvitatud isikutelt nõuetekohaselt põhjendatud juhul lisateavet.

Arvestades vajadust viia läbivaatamine lõpule lühikese aja jooksul – vt punkt 6 – ning asjaolu, et huvitatud isikutele antakse võimalus esitada teiste isikute esildiste kohta märkusi, mis tagab piisavad võimalused nende huvide kaitseks, ei korralda komisjon selle uurimise eesmärgil ärakuulamisi, välja arvatud juhul, kui erandlikud asjaolud seda nõuavad.

3.3 Teabe esitamine ja käesolevas teates kindlaks määratud tähtaegade pikendamine

Üldjuhul võivad huvitatud isikud esitada teavet üksnes käesolevas teates täpsustatud tähtaegade jooksul. Käesolevas teates esitatud tähtaegade pikendamist võib taotleda üksnes erandlike asjaolude korral ja seda võimaldatakse ainult nõuetekohaselt põhjendatud juhul. Nõuetekohaselt põhjendatud erandjuhul võib esildise esitamise tähtaega tavaliselt pikendada kuni kolme lisapäeva võrra.

3.4 Kirjalike esildiste, täidetud küsimustike ja kirjade saatmise juhised

Komisjonile kaubanduskaitset käsitlevateks menetlusteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaubanduskaitsemenetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kõik huvitatud isikute kirjalikud esildised, mida huvitatud isikud paluvad käsitleda konfidentsiaalsena, peavad olema varustatud märkega „Limited“ (5). Uurimise käigus teavet esitavatel huvitatud isikutel palutakse oma teabe konfidentsiaalsena käsitlemise taotlust põhjendada.

Isikud, kes esitavad teavet märkega „Limited“, peavad vastavalt määruse (EL) 2015/478 (6) artiklile 8 ja määruse (EL) nr 2015/755 (7) artiklile 5 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada, ning need peavad jõudma komisjoni samal ajal kui versioon märkega „Limited“.

Kui konfidentsiaalset teavet esitav isik ei anna teabe konfidentsiaalsena käsitamise taotlusele sobilikku põhjendust või ei esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon jätta sellise teabe arvesse võtmata, kui asjakohastest allikatest ei ole teabe õigsust võimalik rahuldavalt kontrollida.

Huvitatud isikutel palutakse esitada kõik esildised ja taotlused veebisaidi TRON.tdi (https://tron.trade.ec.europa.eu/tron/TDI) kaudu, lisades skaneeritud volikirjad. Veebisaiti TRON.tdi või e-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf. Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult TRON.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad nõuded ja lisateabe komisjoniga suhtlemise kohta, sealhulgas teabe TRON.tdi kaudu esitatud esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate H, unit H5 Office: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi

E-post: TRADE-SAFE009-REVIEW@ec.europa.eu

4 Läbivaatamise ajakava

Võimaliku ebaselguse ja praegu kehtiva terase kaitsesüsteemi põhjendamatute häirete ärahoidmiseks toimub käesolev läbivaatamine lühima aja jooksul ning võimaluse korral enne 30. juunit 2020.

5 Koostöösoovimatus

Kui huvitatud isik ei esita vajalikku teavet ettenähtud tähtaja jooksul või takistab märkimisväärselt uurimist, võib vastavalt määruse (EL) 2015/478 artiklile 5 ja määruse (EL) 2015/755 artiklile 3 teha järeldused olemasolevate faktide põhjal. Kui selgub, et huvitatud isik on esitanud väärat või eksitavat teavet, võib sellise teabe jätta arvesse võtmata ning toetuda olemasolevatele faktidele.

6 Ärakuulamise eest vastutav ametnik

Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

Huvitatud isikud võivad taotleda ärakuulamise eest vastutava ametniku sekkumist. Põhimõtteliselt piirduvad need sekkumised teemadega, mis on käimasoleva läbivaatamismenetluse ajal tekkinud.

Taotlus ärakuulamise eest vastutava ametniku sekkumiseks tuleks esitada kirjalikult ning taotlust tuleks põhjendada. Põhimõtteliselt kohaldatakse käesoleva teate punktides 3.1–3.3 esitatud tähtaegu, mis on ette nähtud komisjonile esildiste esitamiseks, mutatis mutandis ka ärakuulamise eest vastutava ametniku sekkumise taotlemiseks. Kui sellised taotlused esitatakse pärast asjaomaseid tähtaegu, võib ärakuulamise eest vastutav ametnik analüüsida ka tähtajast hiljem esitatud taotluse põhjendusi, võttes nõuetekohaselt arvesse uurimise hea haldamise ja õigeaegse lõpuleviimise eesmärki.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/.

7 Isikuandmete töötlemine

Kõiki uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (8).

Andmekaitset käsitlev teade, milles teavitatakse kõiki isikuid isikuandmete töötlemisest komisjoni kaubanduskaitsetegevuse raames, on kättesaadav kaubanduse peadirektoraadi veebisaidil: http://trade.ec.europa.eu/doclib/html/157639.htm

(1) Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27).

(2) ELT C 169, 17.5.2019, lk 9.

(3) Komisjoni 26. septembri 2019. aasta rakendusmäärus (EL) 2019/1590, millega muudetakse 31. jaanuari 2019. aasta rakendusmäärust (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 248, 27.9.2019, lk 28).

(4) ELT L 83, 27.3.2015, lk 16.

(5) Dokument märkega „Limited“ on konfidentsiaalne dokument vastavalt määruse (EL) 2015/478 artiklile 8, määruse (EL) 2015/755 artiklile 5 ning WTO kaitsemeetmete lepingu artikli 3 lõikele 2. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(6) ELT L 83, 27.3.2015, lk 16.

(7) ELT L 123, 19.5.2015, lk 33.

(8) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).